Jelgavā

Apstiprināts

ar Jelgavas valstspilsētas domes

2022. gada 24. novembra lēmumu Nr.15/13

**JELGAVAS VALSTSPILSĒTAS PAŠVALDĪBAS**

**Bērnu tiesību aizsardzības sadarbības grupas nolikums**

*Izdots saskaņā ar Ministru kabineta 12.09.2017. noteikumu Nr.545 “Noteikumi par institūciju sadarbību bērnu tiesību aizsardzībā” 4. un 14.punktu*

1. **Vispārīgie jautājumi**
2. Jelgavas valstspilsētas pašvaldības Bērnu tiesību aizsardzības sadarbības grupas nolikums nosaka Jelgavas valstspilsētas pašvaldības Bērnu tiesību aizsardzības sadarbības grupas (turpmāk – sadarbības grupa) struktūru, tās kompetenci un darba organizāciju.
3. Sadarbības grupa ir konsultatīva koleģiāla institūcija, kuras darbības mērķis ir īstenot valsts un Jelgavas valstspilsētas pašvaldības kompetento institūciju saskaņotu darbību bērnu tiesību aizsardzības jomā un risināt bērnu tiesību aizsardzības nodrošināšanas jautājumus Jelgavas valstspilsētas administratīvajā teritorijā.
4. Sadarbības grupa savā darbībā ievēro spēkā esošos normatīvos aktus, ievērojot Bērnu tiesību aizsardzības likumā noteiktos principus.
5. **Sadarbības grupas kompetence**
6. Sadarbības grupas uzdevumi:

4.1. izskatīt individuālus gadījumus saistībā ar iespējamiem bērna tiesību pārkāpumiem, ja ir nepieciešama tūlītēja rīcība un vairāku iestāžu sadarbība, kā arī, ja radušos situāciju nav iespējams atrisināt vienas institūcijas ietvaros vai nav to izdevies atrisināt ilgstošā laika posmā;

4.2. izvērtēt saņemto informāciju par katru bērnu, saskaņot turpmāko rīcību un vienoties par katras pārstāvētās institūcijas veicamajiem pasākumiem atbilstoši kompetencei;

4.3. izskatīt citus jautājumus, kas ir saistīti ar bērnu tiesību aizsardzību un to iespējamajiem pārkāpumiem;

4.4. informēt sabiedrību par aktuāliem bērnu tiesību aizsardzības jautājumiem;

4.5. analizēt situāciju bērnu tiesību aizsardzības jomā un sniegt Jelgavas valstspilsētas pašvaldības domei (turpmāk – domei) apstiprināšanai bērnu tiesību aizsardzības programmu;

4.6. izvērtēt nepieciešamos pasākumus institūciju sadarbības sistēmas pilnveidošanai un saskaņotai un koordinētai institūciju sadarbībai;

4.7. sniegt Labklājības ministrijai priekšlikumus normatīvo aktu pilnveidei un sadarbības uzlabošanai bērnu tiesību aizsardzības jomā;

4.8. iegūt sadarbības grupas darbam nepieciešamo informāciju.

1. Sadarbības grupas tiesības:

5.1. pieprasīt un saņemt sadarbības grupas darbam nepieciešamo informāciju, dokumentus;

5.2. pieaicināt kompetento institūciju pārstāvjus;

5.3. uzaicināt uz sadarbības grupas sanāksmēm bērnus un viņu likumiskos pārstāvjus;

5.4. iesniegt priekšlikumus sadarbības grupas kompetencē esošajos jautājumos;

5.5. sadarboties ar bērnu likumiskajiem pārstāvjiem, pašvaldības iestādēm un struktūrvienībām, kapitālsabiedrībām, valsts un citu pašvaldību iestādēm, biedrībām un nodibinājumiem.

1. Sadarbības grupas loceklim ir pienākums informēt sadarbības grupas vadītāju par nepieciešamību sadarbības grupas sanāksmē izskatīt individuālu gadījumu saistībā ar iespējamiem bērna tiesību pārkāpumiem, ja viņa rīcībā ir informācija par šādu gadījumu.
2. **Sadarbības grupas struktūra un darba organizācija**
3. Sadarbības grupas sastāvā ir pārstāvji no šādām institūcijām:
   1. Jelgavas valstspilsētas pašvaldības iestādes „Jelgavas pašvaldības policija”;
   2. Jelgavas valstspilsētas pašvaldības iestādes „Jelgavas sociālo lietu pārvalde”;
   3. Jelgavas valstspilsētas pašvaldības iestādes „Jelgavas izglītības pārvalde”;
   4. Jelgavas valstspilsētas pašvaldības iestādes “Jelgavas valstspilsētas bāriņtiesa”;
   5. Jelgavas valstspilsētas pašvaldības iestādes “Sabiedriskais centrs”;
   6. Jelgavas valstspilsētas pašvaldības administrācijas;
   7. Jelgavas valstspilsētas pašvaldības domes Administratīvās komisijas;
   8. Valsts policijas Zemgales reģiona pārvaldes.
4. Sadarbības grupas locekļu skaitu un personālsastāvu uz nenoteiktu laiku apstiprina dome.
5. Sadarbības grupas vadītāju un tā vietnieku no sava vidus uz gadu ievēlē sadarbības grupas locekļi.
6. Sadarbības grupu materiāltehniski nodrošina pašvaldības izpilddirektora norīkots sekretārs, kura kompetencē ir arī sagatavot izskatāmos materiālus, nodrošināt informācijas apmaiņu starp sadarbības grupas locekļiem.
7. Pirmo sadarbības grupas sanāksmi sasauc domes priekšsēdētāja vietnieks sociālo lietu, veselības aizsardzības, kultūras, izglītības un sporta jautājumu programmā.
8. Sadarbības grupas vadītāja pienākumi:

12.1. plānot, organizēt un vadīt sadarbības grupas darbu;

12.2. sasaukt un vadīt sanāksmes, apstiprināt sanāksmju darba kārtību;

12.3. organizēt izskatāmo materiālu sagatavošanu;

12.4. nodrošināt informācijas apmaiņu starp sadarbības grupas locekļiem;

12.5. parakstīt sanāksmju protokolus un citus sagatavotos dokumentus;

12.6. organizēt dokumentu glabāšanu un nodošanu arhīvā atbilstoši normatīvo aktu prasībām;

12.7. koordinēt sadarbības grupas, pašvaldības iestāžu citu institūciju sadarbību;

12.8. bez īpaša pilnvarojuma pārstāvēt sadarbības grupu pašvaldībā, valsts un citās institūcijās;

12.9. pārraudzīt sadarbības grupas pārstāvjiem uzdoto pienākumu izpildi.

1. Sadarbības grupas vadītāja prombūtnes laikā tā pienākumus pilda vadītāja vietnieks vai cita sadarbības grupas vadītāja norīkota persona.
2. Sadarbības grupas sanāksmes darba kārtībā paredzētos jautājumus var izskatīt, ja sanāksmē piedalās vismaz puse no sadarbības grupas locekļiem.
3. Sadarbības grupas pārstāvju atbildības jomas:

15.1. Valsts policijas, Jelgavas pašvaldības policijas un/vai Administratīvās komisijas pārstāvis ir atbildīgs par jautājumu koordinēšanu, kas saistīti ar bērnu drošību un aizsardzību, par bērnu atbildīgās personas vispārpieņemto sabiedrības normu pārkāpumiem;

15.2. Jelgavas sociālo lietu pārvaldes, Jelgavas izglītības pārvaldes un/vai bāriņtiesas pārstāvis ir atbildīgs par jautājumu koordinēšanu, ja nepieciešams izstrādāt un īstenot bērnu sociālās uzvedības korekcijas un/vai sociālās palīdzības programmu, izstrādāt un realizēt ģimenes sociālās rehabilitācijas plānu, sniegt sociālo pakalpojumu bērnam un viņu likumiskajiem pārstāvjiem;

15.3. Jelgavas valstspilsētas bāriņtiesas pārstāvis ir atbildīgs par jautājumu koordinēšanu, kas saistīti ar bērna šķiršanu no ģimenes, bērna aizgādības tiesības pārtraukšanu vai atņemšanu vecākiem, bērna ārpusģimenes aprūpi, bērna atgriešanu ģimenē, bērna un vecāku domstarpībām, vecāku domstarpībām bērnu audzināšanas jautājumos un citos jautājumos, kuru risināšana ietilpst bāriņtiesas kompetencē;

15.4. Jelgavas izglītības pārvaldes un/vai Jelgavas sociālo lietu pārvaldes pārstāvis ir atbildīgs par jautājumu koordinēšanu, ja konstatēto problēmu novēršanai nepieciešams atbalsta komandas darbs izglītības iestādē.

16. Sadarbības grupas kompetenci stratēģiskai plānošanai un analīzei atbilstoši nolikuma 4.5. un 4.6. apakšpunktam iepriekš noteikto atbildības jomu ietvaros īsteno sadarbības grupā pārstāvēto iestāžu vai institūciju vadītāji.

1. Izskatot individuālo gadījumu, sadarbības grupas pārstāvji sniedz un analizē viņu rīcībā esošo informāciju un saskaņo turpmāko rīcību, vienojoties par katras pārstāvētās iestādes veicamajiem pasākumiem atbilstoši kompetencei. Panākto vienošanos ieraksta sadarbības grupas sanāksmes protokolā.
2. Sadarbības grupas pieaicināto speciālistu atzinumam sadarbības grupas lēmuma pieņemšanā ir rekomendējošs raksturs.
3. Sadarbības grupas lēmumi tiek pieņemti ar vienkāršu balsu vairākumu. Katram komisijas loceklim ir viena balss. Balsīm sadaloties līdzīgi, izšķirošā ir sadarbības grupas vadītāja balss. Pieaicinātajām personām un specialistiem ir padomdevēja tiesības.
4. Gadījumā, ja, izskatot individuālo gadījumu, nevar vienoties par piemērotāko rīcību bērnu interesēs, sadarbības grupas vadītājs par to informē Valsts bērnu tiesību aizsardzības inspekciju, lai tā savas kompetences ietvaros sniegtu ieteikumus tālākai rīcībai.
5. Sadarbības grupas loceklis vai sanāksmē pieaicinātā persona informē par viņa pārstāvētās iestādes viedokli (nepieciešamības gadījumā iesniedzot nepieciešamos dokumentus) un rīcību izskatāmajā jautājumā, piedalās ieteikumu sagatavošanā un informē pārstāvēto institūciju par sadarbības grupas lēmumiem un ieteikumiem.
6. Sadarbības grupas sanāksmes tiek protokolētas. Protokolā norāda sanāksmes datumu, vietu klātesošo sadarbības grupas locekļu vārdus, uzvārdus, darba kārtību, balsojumu, izteiktos priekšlikumus, iesniegtos dokumentus (ja tādi ir) un pieņemtos lēmumus.
7. Sadarbības grupas sanāksmes gaitu var fiksēt, izmantojot skaņu ierakstu, ko pievieno sēdes protokolam.
8. Sadarbības grupas sanāksmes protokolu paraksta protokolētājs un vadītājs ne vēlāk kā trīs darbadienu laikā pēc sanāksmes.
9. Sanāksmes notiek pēc nepieciešamības, bet ne retāk kā četras reizes gadā.
10. **Noslēguma jautājumi**

26. Ar šī nolikuma spēkā stāšanos spēku zaudē:

26.1. Jelgavas pilsētas domes 2018. gada 25. janvāra lēmums Nr.1/12 “Jelgavas pilsētas domes Bērnu tiesību aizsardzības sadarbības grupas nolikuma apstiprināšana”;

26.2. Jelgavas pilsētas domes 2018. gada 25. janvāra lēmums Nr.1/13 “Jelgavas pilsētas domes bērnu tiesību aizsardzības sadarbības grupas sastāva apstiprināšana”;

26.3. Jelgavas valstspilsētas domes 2021. gada 23. septembra lēmums Nr.14/27 “Jelgavas valstspilsētas pašvaldības bērnu tiesību aizsardzības sadarbības grupas vadītāja ievēlēšana”.

Grupas vadītājs *(paraksts)* O.Šulcs